  Виталий Пронин 6-тӥ арзэ ни шаерамы ортче «Палэзян» фестиваль. Фин-угор егитъёслэн культураенызы туэ тодматскыны луоз 21-тӥ-24-тӥ куарусёнэ.Фестиваль Ижын гинэ уз ортчы, гуртъёсы но вуоз. Фин-угор усточиос калыклы концертъёс, мастер-классъёс возьматъялозы, удмуртъёслэн улон-вылонэнызы тодматскозы.4 нунал ӵоже пӧртэм ужрадъёс чакламын. 21-тӥ куарусёнэ, кылсярысь, Ижысь Эшъяськон юртын радъяськоз егит суредасьлэн Анна Образцовалэн суредъёсыныз «Ватэм пусъёс» адӟытон. Со бӧрсьы - егит удмурт гожъяськисьёслэн «Ингож» бичетэнызы тодматскон. Вераны кулэ, та ӝытын чузъяськозы Комиысь кылбурчилэн Татьяна Шаховалэн чуръёсыз. Ӝытлэн пумаз куноос шулдыръяськозы «Эктон коркан».Мукет нуналъёс но туж узыр ортчозы: школаын дышетскисьёсын пумиськонъёс, удмурт дӥськутъя котырес ӝӧк (нуоз тодмо модельер О. Ажгихин), куазь сётӥз ке, эркын концерт, позыръяськон ортчоз. Али радъясьёс кенешо на улосвылъёсысь но кунгож сьӧрысь усточиосын - фестиваль возьматыны кулэ фин-угор калыкъёслэсь пӧртэм удысъёссэс.Бадӟым концертэ, 23-тӥ куарусёнэ, котьку сямен, пыриськозы быдэс фин-угор дуннеысь тодмо артистъёс. Марий Элысь вуозы Марина Садова но «Куат» группа, Финляндиысь - кантеле крезьгуро инструментэн шудӥсь Минна Раскинен но мукетъёсыз. 6+"Удмурт дунне"  Теги: фин-угор  